2001R0214 — DA — 28.06.2009 — 010.001

Dette dokument er et dokumentationsredskab, og institutionerne påtager sig intet ansvar herfor

Ændret ved:









▼B

KOMMISSIONENS FORORDNING (EF) Nr. 214/2001

af 12. januar 2001

om gennemførelsesbestemmelser til Rådets forordning (EF) nr. 1255/1999 for så vidt angår interventionsforanstaltninger på markedet for skummetmælkspulver







KOMMISSIONEN FOR DE EUROPÆISKE FÆLLESSKABER HAR — under henvisning til traktaten om oprettelse af Det Europæiske Fællesskab, under henvisning til Rådets forordning (EF) nr. 1255/1999 af 17. maj 1999 om den fælles markedsordning for mælk og mejeriprodukter ( 1 ), ændret ved forordning (EF) nr. 1040/2000 ( 2 ), særlig artikel 10, og ud fra følgende betragtninger: (1) Forordning (EF) nr. 1255/1999 erstattede Rådets forordning (EØF) nr. 804/68 ( 3 ) samt bl.a. Rådets forordning (EØF) nr. 777/87 ( 4 ), der vedrørte interventionsopkøb af smør og skummetmælkspulver. I betragtning af den nye ordning og erfaringerne bør gennemførelsesbestemmelserne for interventionsforanstaltningerne på markedet for skummetmælkspulver ændres. Der bør derfor for klarhedens skyld foretages en omarbejdning af de specifikke forordninger, der tidligere regulerede forskellige aspekter af interventionsordningen, nemlig Kommissionens forordning (EØF) nr. 2213/76 af 10. september 1976 om salg af skummetmælkspulver fra egne lagre ( 5 ), senest ændret ved forordning (EF) nr. 2080/96 ( 6 ), (EØF) nr. 1362/87 af 18. maj 1987 om gennemførelsesbestemmelser til forordning (EØF) nr. 777/87 for så vidt angår interventionsopkøb og ydelse af støtte til privat oplagring af skummetmælkspulver ( 7 ), senest ændret ved forordning (EF) nr. 569/96 ( 8 ), (EØF) nr. 1158/91 af 3. maj 1991 om interventionsorganernes opkøb af skummetmælkspulver ved licitation ( 9 ), senest ændret ved forordning (EF) nr. 124/1999 ( 10 ), og (EF) nr. 322/96 af 22. februar 1996 om gennemførelsesbestemmelser for offentlig oplagring af skummetmælkspulver ( 11 ), senest ændret ved forordning (EF) nr. 419/98 ( 12 ), således at disse bestemmelser samles i én retsakt. (2) Interventionsorganerne kan kun opkøbe skummetmælkspulver, der opfylder de betingelser, der er fastsat i artikel 7, stk. 1, i forordning (EF) nr. 1255/1999, og kun på visse betingelser vedrørende kvalitet og præsentation, som nærmere skal fastlægges. Desuden bør analysemetoderne og de nærmere regler for kvalitetskontrollen anføres, ligesom der bør foreskrives en kontrol af skummetmælkspulverets radioaktivitet, hvis omstændighederne nødvendiggør dette, idet de maksimalt tilladte niveauer herfor i givet fald skal fastsættes i EF-bestemmelserne. (3) For at interventionsordningen kan fungere korrekt, bør betingelserne for godkendelse af produktionsvirksomheder og kontrollen i forbindelse hermed anføres. For at ordningen kan blive effektiv, bør der fastsættes foranstaltninger i tilfælde af, at disse betingelser ikke overholdes. Da skummetmælkspulver kan opkøbes til intervention af et interventionsorgan henhørende under en anden medlemsstat end den, hvor skummetmælkspulveret er fremstillet, bør det fastsættes, hvorledes det opkøbende interventionsorgan i så fald sikrer sig, at kvalitetskravene opfyldes. (4) Manglende opfyldelse af kravene bør ikke kunne belaste Fællesskabets budget. Det bør derfor fastsættes, at den erhvervsdrivende skal tage skummetmælkspulver, der ikke opfylder kravene, tilbage og bære de påløbne oplagringsomkostninger. (5) Den mindste mængde, som et bud kan vedrøre, bør fastsættes. Buddet ledsages af en sikkerhed for at garantere, at det vedstås, og skummetmælkspulveret leveres inden for frister, der skal fastsættes. (6) I artikel 7 i forordning (EF) nr. 1255/1999 er det fastsat, at interventionsorganerne kun må opkøbe skummetmælkspulver med et mindsteindhold af protein. Opkøbsprisen kan desuden variere efter proteinindholdet. Måden at beregne opkøbsprisen på bør anføres. (7) Med henblik på en korrekt forvaltning af de oplagrede mængder bør medlemsstaternes forpligtelser anføres ved at fastsætte afstanden til lageret og de udgifter, der skal bæres ved en større afstand, ligesom der bør fastsættes betingelser for oplagring og udlagring, adgang til lagrene og identifikation af varepartierne samt tegning af forsikring mod risici ved oplagring af skummetmælkspulveret. For at sikre kontrol af ensartet hyppighed og omfang bør arten og antallet af de nationale myndigheders inspektioner hos lagerholderne også anføres. Da interventionsorganerne er bundet af kontrakter for indeværende oplagringsperiode, bør det fastsættes, at de nye bestemmelser om oplagring og udlagring, som lagrene skal opfylde, kun gælder for de mængder skummetmælkspulver, der opkøbes til intervention fra den 1. september 2000. (8) I artikel 7, stk. 2, i forordning (EF) nr. 1255/1999 er det fastsat, at opkøb af skummetmælkspulver til interventionsprisen kan suspenderes, så snart de mængder, der tilbydes til intervention i perioden fra. 1. marts til 31. august hvert år, overstiger 109 000 tons. I så fald kan opkøbene foretages ved løbende licitation, som der bør fastsættes bestemmelser for. Oplysningerne i buddet, bl.a. minimumsmængden, fristen for indgivelse af bud og den maksimale opkøbspris, bør fastlægges. For at sikre, at skummetmælkspulveret opfylder kravene til kvalitet og præsentation på tidspunktet for buddets indgivelse og efter indlagringen, bør det kræves, at buddet ledsages af en skriftlig forpligtelseserklæring herom fra den bydende. Der bør også i forbindelse med buddet stilles licitationssikkerhed for at sikre, at buddet opretholdes efter udløbet af fristen for indgivelse af bud, og at skummetmælkspulveret leveres inden for frister, der skal fastsættes. Det bør desuden anføres, på hvilken måde opkøbsprisen beregnes ud fra det opkøbte skummetmælkspulvers proteinindhold. (9) En korrekt forvaltning af interventionsmængderne forudsætter, at skummetmælkspulveret sælges, så snart der viser sig afsætningsmuligheder. For at sikre lige adgang til det produkt, der udbydes til salg, bør enhver interesseret have mulighed for at købe det til en fast salgspris. Salgsbetingelserne, for hvis opfyldelse der stilles sikkerhed, bør fastlægges, navnlig betingelserne for overtagelsen af skummetmælkspulveret og betalingsfristerne. Med henblik på en regelmæssig overvågning af lagersituationen bør medlemsstaterne give Kommissionen meddelelse om de solgte mængder. (10) I artikel 7, stk. 3, i forordning (EF) nr. 1255/1999 er det fastsat, at der kan ydes støtte til privat oplagring af skummetmælkspulver. For at sikre effektiv kontrol med ordningen bør det fastsættes, at der skal udarbejdes en kontrakt og regler for oplagringen. Af samme grund bør der også fastsættes detaljerede bestemmelser om dokumentation og regnskaber samt om kontrollens hyppighed og dens gennemførelse, bl.a. for så vidt angår de krav, der er omhandlet i artikel 7, stk. 3, i forordning (EF) nr. 1255/1999. For at gøre det lettere at kontrollere, om de produkter, der er oplagret ifølge kontrakter om privat oplagring, rent faktisk befinder sig på lageret, bør det fastsættes, at udlagringen skal omfatte hele varepartier, medmindre medlemsstaten tillader udlagring af en mindre mængde. (11) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Mælk og Mejeriprodukter — ud fra følgende betragtninger: UDSTEDT FØLGENDE FORORDNING:







KAPITEL I

ANVENDELSESOMRÅDE

▼M12

Artikel 1

Denne forordning fastlægger gennemførelsesbestemmelser for de interventionsforanstaltninger for skummetmælkspulver, der er fastsat i artikel 10, stk. 1, litra f), i Rådets forordning (EF) nr. 1234/2007 ( 13 ), for så vidt angår:

a) opkøb til en fast pris som omhandlet i artikel 13, stk. 1, litra d), sammenholdt med artikel 18, stk. 1, litra c), i forordning (EF) nr. 1234/2007

b) opkøb i forbindelse med en løbende licitation som omhandlet i artikel 13, stk. 3, i forordning (EF) nr. 1234/2007

c) salg i forbindelse med en løbende licitation af skummetmælkspulver fra offentlige lagre.

▼B







KAPITEL II

OFFENTLIG OPLAGRING







Afdeling 1

Opkøbsbetingelser

Artikel 2

▼M12

1. Interventionsorganet opkøber kun skummetmælkspulver, der opfylder kravene i artikel 10, stk. 1, litra f), i forordning (EF) nr. 1234/2007 og i stk. 2-7 i nærværende artikel, og som tilbydes dem i perioden 1. marts-31. august.

2. Myndighederne kontrollerer skummetmælkspulverets kvalitet efter de analysemetoder, der er omhandlet i bilag I til nærværende forordning, på grundlag af prøver, der er udtaget efter bestemmelserne i bilag III til nærværende forordning. Kontrollen skal vise, at skummetmælkspulveret bortset fra de råmaterialer, der i henhold til punkt 4, litra b), i bilag I til Rådets direktiv 2001/114/EF ( 14 ) må anvendes til justering af proteinindholdet, ikke indeholder andre produkter, navnlig kærnemælk eller valle som defineret i bilag I til nærværende forordning.

Justeringen af proteinindholdet skal i givet fald foregå i væskefasen.

Medlemsstaterne kan dog med Kommissionens samtykke fastsætte, at der under deres tilsyn etableres en ordning med egenkontrol, når det gælder visse kvalitetskrav og visse godkendte virksomheder.

▼B

3. Radioaktiviteten i skummetmælkspulveret må ikke overstige de maksimalt tilladte niveauer, der eventuelt er fastsat i EF-bestemmelserne.

Radioaktiviteten i produktet kontrolleres kun, hvis situationen kræver det, og kun i den nødvendige periode. Om nødvendigt fastsættes varigheden og omfanget af kontrolforanstaltningerne efter proceduren i artikel 42 i forordning (EF) nr. 1255/1999.

4. Skummetmælkspulveret skal være fremstillet i løbet af en periode på 30 dage forud for den dag, hvor interventionsorganet modtager salgstilbuddet. Er skummetmælkspulveret oplagret i siloer, skal det være fremstillet i løbet af en periode på fire uger forud for den uge, hvor buddet modtages.

5. Det mindste bud udgør 20 t. Medlemsstaterne kan fastsætte, at skummetmælkspulveret tilbydes i hele tons.

6. Skummetmælkspulveret emballeres i sække med en nettovægt på 25 kg, der opfylder betingelserne i bilag II, og som bærer følgende angivelser, eventuelt omformet til kode:

a) et godkendelsesnummer, der identificerer virksomheden og produktionsmedlemsstaten

b) fremstillingsdato eller eventuelt fremstillingsuge

c) fremstillingspartiets nummer

d) betegnelsen »Spraytørret skummetmælkspulver«.

7. Skummetmælkspulveret leveres på paller, der er egnet til langtidsoplagring.

I tilfælde af levering af engangspaller dækker opkøbsprisen for skummetmælkspulveret køb af palle.

I tilfælde af levering på EUR-paller eller paller af tilsvarende kvalitet returneres pallerne til sælger eller ombyttes senere med tilsvarende paller ved udlagringen.

Artikel 3

1. Den i artikel 7, stk. 1, i forordning (EF) nr. 1255/1999 omhandlede virksomhed godkendes kun, hvis den:

▼M11

a) er autoriseret efter artikel 4 i Europa-Parlamentets og Rådets forordning (EF) nr. 853/2004 ( 15 ) og råder over det rette tekniske udstyr

▼B

b) forpligter sig til løbende at føre de registre, der foreskrives af det ansvarlige organ i hver medlemsstat, og som indeholder oplysning om råvarernes oprindelse, de fremstillede mængder skummetmælkspulver, kærnemælk og valle, pakning, samt om identifikation og udleveringsdato for hvert parti skummetmælkspulver, kærnemælk og valle

c) accepterer at lade sin produktion af skummetmælkspulver, der kan tilbydes til offentlig intervention, underkaste særlig officiel kontrol

d) forpligter sig til mindst to arbejdsdage i forvejen at informere kontrolorganet om, at det agter at fremstille skummetmælkspulver til offentlig intervention; medlemsstaten kan dog fastsætte en kortere frist.

2. For at sikre, at bestemmelserne i nærværende forordning overholdes, foretager de ansvarlige kontrolorganer uanmeldt kontrol på stedet ud fra de pågældende virksomheders program for produktion af skummetmælkspulver til intervention.

Denne kontrol skal mindst omfatte:

a) et kontrolbesøg for hver periode på 28 dage, hvor der er produceret til intervention, dog mindst én gang hvert halve år, for at efterprøve de i stk. 1, litra b), omhandlede oplysninger

b) et kontrolbesøg hvert halve år for at kontrollere, om de i stk. 1 omhandlede godkendelsesbetingelser er opfyldt.

3. Godkendelsen trækkes tilbage, hvis forhåndsbetingelserne i stk. 1, litra a), ikke længere er opfyldt. På anmodning fra den pågældende virksomhed kan den få sin godkendelse tilbage efter en minimumsperiode på seks måneder efter en grundig kontrol.

Konstateres det, at en virksomhed ikke har opfyldt en af sine forpligtelser efter stk. 1, litra b), c) og d), suspenderes godkendelsen, medmindre der er tale om force majeure, for en periode, der strækker sig fra en til tolv måneder afhængigt af, hvor alvorlig den pågældende uregelmæssighed er.

Godkendelsen suspenderes ikke, hvis medlemsstaten fastslår, at uregelmæssigheden ikke er begået forsætligt eller ved grov uagtsomhed, og at den er af minimal betydning for effektiviteten af de i stk. 2 fastsatte kontrolbesøg.

4. Resultaterne af de kontrolbesøg, der foretages i henhold til stk. 2 og 3, nedfældes i en rapport med følgende oplysninger:

a) kontrollens dato

b) dens varighed

c) hvilke kontrolforanstaltninger der er gennemført.

Kontrolrapporten skal underskrives af den ansvarlige medarbejder og sendes til virksomheden.

5. Medlemsstaterne giver Kommissionen meddelelse om de foranstaltninger, der træffes i forbindelse med de i stk. 2 og 3 omhandlede kontrolbesøg, senest en måned efter deres vedtagelse.

Artikel 4

1. Tilbydes skummetmælkspulveret til intervention i en anden medlemsstat end produktionsmedlemsstaten, er opkøbet betinget af, at der senest 45 dage efter modtagelsen af buddet forelægges en attest fra produktionsmedlemsstatens ansvarlige organ.

▼M12

Attesten skal indeholde de angivelser, der er nævnt i artikel 2, stk. 6, litra a), b) og c), og en bekræftelse af, at der er tale om skummetmælkspulver fremstillet af skummetmælk i en godkendt virksomhed i EF, og at en eventuel proteinjustering foregik i væskefasen, jf. artikel 10, stk. 1, litra f), i forordning (EF) nr. 1234/2007.

▼B

2. Har produktionsmedlemsstaten foretaget den i artikel 2, stk. 2, omhandlede kontrol, skal attesten også indeholde resultaterne af kontrollen samt en bekræftelse på, at der er tale om skummetmælkspulver som omhandlet i artikel 7, stk. 1, i forordning (EF) nr. 1255/1999. I så fald skal de i artikel 2, stk. 6, omhandlede sække være forseglet med en nummereret etiket udstedt af det ansvarlige organ i produktionsmedlemsstaten. Nummeret skal anføres i den i stk. 1 nævnte attest.







▼M12

Afdeling 2

Procedure for opkøb til fast pris

▼B

Artikel 5

1. Et bud skal indeholde følgende oplysninger:

a) sælgers navn og adresse

b) den tilbudte mængde

c) det sted, hvor skummetmælkspulveret er oplagret.

2. Interventionsorganet registrerer datoen for modtagelsen af buddet og de tilsvarende mængder og fremstillingsdatoer samt det sted, hvor skummetmælkspulveret oplagres.

▼M12 —————

▼M12

Bud, der indgives en lørdag, søndag eller en helligdag, anses for at være modtaget af interventionsorganet den første arbejdsdag efter den dag, de blev indgivet.

Bud, der indgives i perioden 6. - 13. april 2009, anses for at være modtaget af interventionsorganet den 14. april 2009.

▼B

3. Et bud er kun gyldigt, hvis:

a) det vedrører en mængde skummetmælkspulver, der er i overensstemmelse med artikel 2, stk. 5

b) der er vedlagt en skriftlig forpligtelseserklæring fra sælgeren om, at han vil overholde artikel 2, stk. 4, og artikel 9

▼M12

c) der føres bevis for, at sælgeren i den medlemsstat, hvor buddet indgives, senest på dagen for modtagelsen af buddet har stillet en sikkerhed på 5 EUR/100 kg.

▼B

4. Den forpligtelseserklæring i stk. 3, litra b), der oprindeligt blev sendt til interventionsorganet, gælder stiltiende for senere bud, indtil sælgeren eller interventionsorganet udtrykkelig opsiger den, hvis:

a) det i det første bud anføres, at sælgeren agter at gøre brug af nærværende bestemmelse

b) der i de senere bud henvises til nærværende bestemmelse (artikel 5, stk. 4) samt til datoen for det første bud.

▼M12

5. Bud kan ikke trækkes tilbage, efter at interventionsorganet har modtaget dem.

▼M12

Artikel 6

Opretholdelse af buddet og levering af skummetmælkspulveret til det lager, som interventionsorganet har udpeget inden for den frist, som er fastsat i artikel 7, stk. 2, i denne forordning, og overholdelse af kravene i artikel 2 i denne forordning udgør primære krav, jf. artikel 20 i Kommissionens forordning (EØF) nr. 2220/85 ( 16 ).

▼B

Artikel 7

▼M12

1. Efter at have verificeret oplysningerne i buddet udsteder interventionsorganet den femte arbejdsdag efter modtagelsen af salgstilbuddet et leveringsbevis under forudsætning af, at Kommissionen ikke har truffet særlige foranstaltninger i henhold til artikel 9a, stk. 3.

Leveringsbeviset skal være dateret og nummereret og vise:

a) den mængde skummetmælkspulver, der skal leveres

b) leveringsfristen

c) lageret, som det skal leveres til.

Der udstedes ikke leveringsbeviser for mængder, der ikke er meddelt i henhold til artikel 9a, stk. 1.

▼B

2. Skummetmælkspulveret skal leveres senest 28 dage efter dagen for modtagelsen af salgstilbuddet. Leveringen kan deles op i partier.

▼M12

3. Den sikkerhedsstillelse, der er fastsat i artikel 5, stk. 3, litra c), frigives, så snart sælgeren har leveret den mængde, som er anført på leveringsbeviset, inden for den deri fastsatte frist, og det er fastslået, at kravene i artikel 2 er opfyldt.

Opfylder skummetmælkspulveret ikke kravene i artikel 2, afvises det, og sikkerhedsstillelsen fortabes for de afviste mængder.

4. Skummetmælkspulveret anses for at være overtaget af interventionsorganet den dag, hvor den sidste del af den mængde skummetmælkspulver, der er omfattet af leveringsbeviset, ankommer til det lager, som interventionsorganet har udpeget, dog tidligst dagen efter udstedelsen af leveringsbeviset.

▼B

5. Har sælgeren ikke foretaget leveringen inden for den foreskrevne frist, og der ikke foreligger force majeure, inddrages den i artikel 5, stk. 3, litra c), omhandlede sikkerhed i forhold til den mængde, der ikke er leveret, og købet opsiges for den resterende mængde.

▼M13

Artikel 8

Interventionsorganet betaler for det skummetmælkspulver, som er overtaget, mellem den 45. dag og den 65. dag efter overtagelsen, hvis det konstateres, at artikel 2 er overholdt.

▼B

Artikel 9

Ved sit bud forpligter sælgeren sig til følgende, hvis det af kontrollen fremgår, at skummetmælkspulveret ikke opfylder artikel 2:

a) at tage varen tilbage

b) inden tilbagetagelsen af varen at betale oplagringsomkostningerne for den pågældende mængde fra overtagelsesdagen til udlagringsdatoen.

De oplagringsomkostninger, der skal betales, beregnes på grundlag af de faste beløb for indlagrings-, udlagrings- og lageromkostninger, der er fastsat i medfør af artikel 6 i Rådets forordning (EØF) nr. 1883/78 ( 17 ).

▼M12

Artikel 9a

1. Medlemsstaterne oplyser senest hver mandag kl. 14.00 (belgisk tid) Kommissionen om de mængder skummetmælkspulver, som der i den foregående uge blev afgivet salgstilbud for i henhold til artikel 5.

2. Så snart det er konstateret, at de bud, der er omhandlet i artikel 5, når op på 80 000 tons for det pågældende år, informerer Kommissionen medlemsstaterne om, fra hvilken dato de skal sende de oplysninger, som er nævnt i stk. 1, hver arbejdsdag før kl. 14.00 (belgisk tid) for de mængder skummetmælkspulver, der blev tilbudt den foregående arbejdsdag.

3. For ikke at overskride den maksimumsmængde, der er omhandlet i artikel 13, stk. 1, litra d), i forordning (EF) nr. 1234/2007, kan Kommissionen uden bistand fra den komité, der er omhandlet i nævnte forordnings artikel 195, stk. 1, beslutte at:

a) suspendere opkøb til fast pris

b) fastsætte en fælles procentsats, hvormed de samlede mængder, som hver sælger har indgivet bud for den pågældende dag nedsættes, hvis accept af alle de mængder, som er tilbudt på en bestemt dag, ville føre til en overskridelse af maksimumsmængden

c) i givet fald afvise bud, som der ikke er udstedt leveringsbevis for.

Uanset denne forordnings artikel 5, stk. 5, kan en sælger, hvis bud kun antages delvis, jf. dette stykkes litra b), beslutte at trække sit bud tilbage senest fem arbejdsdage efter den dag, hvor forordningen om fastsættelse af nedsættelsesprocentsatsen offentliggøres.

▼B







Afdeling 3

Oplagring og udlagring

Artikel 10

1. De i artikel 7, stk. 1, fjerde afsnit, i forordning (EØF) nr. 1255/1999 omhandlede lagre skal opfylde følgende betingelser:

a) være tørre, velholdte og fri for utøj

b) ikke have fremmed lugt

c) have gode ventilationsmuligheder

d) råde over en lagerkapacitet på mindst 1 000 t og en udlagringskapacitet pr. dag på mindst 3 % af den mængde, der befinder sig på lageret, med en minimumskapacitet på 100 t pr. dag. I denne forbindelse tages der kun hensyn til de mængder skummetmælkspulver, der opkøbes fra den 1. september 2000.

Den risiko, der er forbundet med oplagring af skummetmælkspulver, dækkes af en forsikring, som enten har form af en kontraktmæssig forpligtelse for lagerholderen eller en globalforsikring tegnet af interventionsorganet. Medlemsstaten kan også være selvforsikrende.

2. Interventionsorganerne kræver, at skummetmælkspulveret indlagres og oplagres på paller på en sådan måde, at partierne let kan identificeres, og at der er let adgang til dem.

3. Det ansvarlige kontrolorgan kontrollerer, om produkterne befinder sig på det pågældende lager, jf. artikel 4 i Kommissionens forordning (EF) nr. 2148/96 ( 18 ).

▼M12

Artikel 11

1. Interventionsorganet vælger det lager, som ligger nærmest det sted, hvor skummetmælkspulveret opbevares.

Interventionsorganet kan dog vælge et andet lager, som ligger inden for en afstand på højst 35 km, forudsat at valget af dette lager ikke resulterer i yderligere lageromkostninger.

Interventionsorganet kan vælge et lager, der ligger uden for maksimumsafstanden, hvis dette medfører en besparelse, når der tages hensyn til de pågældende oplagrings- og transportomkostninger. I så fald underretter interventionsorganet straks Kommissionen om sit valg.

2. Hvis det interventionsorgan, der opkøber skummetmælkspulveret, henhører under en anden medlemsstat end den, hvor det tilbudte skummetmælkspulver er oplagret, tages der ved beregningen af maksimumsafstanden i stk. 1 ikke hensyn til afstanden mellem sælgerens lager og grænsen til den medlemsstat, hvor det opkøbende organ er beliggende.

3. Er afstanden større end maksimumsafstanden i stk. 1, fastsættes de supplerende transportomkostninger, der afholdes af interventionsorganet, til 0,05 EUR/ton/km.

▼B

Artikel 12

1. Ved udlagringen stiller interventionsorganet skummetmælkspulveret til rådighed på paller ved lagerets læsserampe og læsset på transportmiddel, bortset fra stuvning.

Anvendes der EUR-paller eller paller af lignende kvalitet, returnerer køberen tilsvarende paller til interventionsorganet ved udlagringen.

2. Omkostninger ved stuvning og eventuelt ved aflæsning fra paller afholdes af køberen af skummetmælkspulveret. Disse omkostninger fastsættes skønsmæssigt af medlemsstaten, der underretter hver interesseret herom på dennes anmodning, og meddeles til Kommissionen i måneden efter vedtagelsen af nærværende forordning og inden hver ændring.







Afdeling 4

Særlige betingelser ved licitationsopkøb

▼M12

Artikel 13

Beslutter Kommissionen, at der skal opkøbes skummetmælkspulver ved en løbende licitation i henhold til artikel 13, stk. 3, sammenholdt med artikel 18, stk. 2, litra e), i forordning (EF) nr. 1234/2007 og efter proceduren i samme forordnings artikel 195, stk. 2, anvendes nærværende forordnings artikel 2, 3, 4, 10, 11 og 12, medmindre andet er fastsat i nærværende afdeling.

▼B

Artikel 14

1. Der offentliggøres en licitationsbekendtgørelse i De Europæiske Fællesskabers Tidende.

▼M12

2. Fristen for indgivelse af bud til de særlige licitationer udløber kl. 11.00 (belgisk tid) den tredje tirsdag i måneden, bortset fra august, hvor fristen udløber den fjerde tirsdag. Falder tirsdagen på en helligdag, udløber fristen kl. 11.00 (belgisk tid) den foregående arbejdsdag.

▼B

Artikel 15

1. De interesserede deltager i en licitation under interventionsorganet i en medlemsstat enten ved indgivelse af et skriftligt bud med kvittering for modtagelse eller ved brug af et skriftligt telekommunikationsmiddel med kvittering for modtagelse.

2. Et bud skal indeholde følgende oplysninger:

a) den bydendes navn og adresse

b) den tilbudte mængde

c) den foreslåede pris pr. 100 kg skummetmælkspulver eksklusive nationale afgifter, frit leveret til lagerets læsserampe på paller, udtrykt i euro med højst to decimaler

d) det sted, hvor det tilbudte skummetmælkspulver er oplagret.

3. Et bud er kun gyldigt, hvis:

▼M12

a) det vedrører skummetmælkspulver, der er fremstillet i løbet af en periode på 31 dage eller eventuelt fire uger før den dag, hvor fristen for indgivelse af bud som omhandlet i artikel 14, stk. 2, udløber

▼B

b) det vedrører en mængde skummetmælkspulver, der er i overensstemmelse med artikel 2, stk. 5

c) der er vedlagt en skriftlig forpligtelseserklæring fra den bydende om, at han vil overholde nærværende stykkes litra a) og artikel 9

▼M12

d) der føres bevis for, at den bydende i den medlemsstat, hvor buddet indgives, inden udløbet af fristen for indgivelse af bud har stillet en licitationssikkerhed på 5 EUR/100 kg for den pågældende licitation.

▼B

4. Den i stk. 3, litra c), fastsatte forpligtelseserklæring, der oprindelig blev sendt til interventionsorganet, gælder stiltiende for senere bud, indtil den bydende eller interventionsorganet udtrykkelig opsiger den, hvis:

a) det i det første bud anføres, at den bydende agter at gøre brug af nærværende bestemmelse

b) der i de senere bud henvises til nærværende bestemmelse ved at anføre »artikel 15, stk. 4« samt til datoen for det første bud.

5. Buddet kan ikke ændres eller trækkes tilbage efter udløbet af den i artikel 14, stk. 2, omhandlede frist for indgivelse af bud ved den pågældende licitation.

▼M12

Artikel 16

Opretholdelse af buddet og levering af skummetmælkspulveret til det lager, som interventionsorganet har udpeget inden for den frist, som er fastsat i artikel 19, stk. 3, i denne forordning, og overholdelse af kravene i artikel 2 i denne forordning udgør primære krav, jf. artikel 20 i forordning (EØF) nr. 2220/85.

▼B

Artikel 17

▼M9

1. Den dag, fristen udløber, jf. artikel 14, stk. 2, meddeler medlemsstaterne Kommissionen de i buddene anførte mængder og priser.

Er der ikke afgivet bud, underretter medlemsstaterne Kommissionen herom inden for samme frist.

▼M12

2. På grundlag af de bud, der modtages for hver licitation, fastsætter Kommissionen en maksimumsopkøbspris efter proceduren i artikel 195, stk. 2, i forordning (EF) nr. 1234/2007.

▼B

3. Kommissionen kan beslutte, at licitationen skal være uden virkning.

Artikel 18

1. Buddet afvises, hvis den foreslåede pris er højere end den i artikel 17, stk. 2, omhandlede maksimumspris for den pågældende licitation.

2. De med licitationen forbundne rettigheder og forpligtelser kan ikke overdrages.

Artikel 19

1. Interventionsorganet underretter straks de bydende om resultatet af deres deltagelse i licitationen.

Den i artikel 15, stk. 3, litra d), omhandlede sikkerhed frigives straks for bud, der ikke antages.

▼M12

2. Interventionsorganet udsteder straks til tilslagsmodtageren et dateret og nummereret leveringsbevis med følgende oplysninger:

a) den mængde, der skal leveres

b) fristen for levering af skummetmælkspulveret

c) lageret, som det skal leveres til.

Der udstedes ikke leveringsbeviser for mængder, der ikke er meddelt i henhold til artikel 17, stk. 1.

▼B

3. Tilslagsmodtageren leverer skummetmælkspulveret senest 28 dage efter udløbet af fristen for indgivelse af bud. Leveringen kan deles op i partier.

▼M12

4. Den sikkerhedsstillelse, der er fastsat i artikel 15, stk. 3, litra d), frigives, så snart sælgeren har leveret den mængde, som er anført på leveringsbeviset, inden for den deri fastsatte frist, og det er fastslået, at kravene i artikel 2 er opfyldt.

Opfylder skummetmælkspulveret ikke kravene i artikel 2, afvises det, og sikkerhedsstillelsen fortabes for de afviste mængder.

▼B

5. Har tilslagsmodtageren ikke foretaget leveringen inden for den foreskrevne frist, og der ikke foreligger force majeure, inddrages den i artikel 15, stk. 3, litra d), omhandlede licitationssikkerhed i forhold til den mængde, der ikke er leveret, og købet bortfalder for den resterende mængde.

Artikel 20

▼M13

1. Interventionsorganet betaler tilslagsmodtageren i perioden fra den 45. dag til den 65. dag efter overtagelsen af skummetmælkspulveret den pris, der er fastsat i buddet, jf. artikel 15, stk. 2, litra c), hvis det konstateres, at artikel 2, stk. 1, 2, 3, 5, 6 og 7, og artikel 15, stk. 3, litra a), er overholdt.

▼M12 —————

▼B

3. Interventionsorganet overtager skummetmælkspulveret den dag, hvor den sidste del af den mængde skummetmælkspulver, der er omfattet af buddet, ankommer til det lager, som interventionsorganet har udpeget, men tidligst dagen efter udstedelsen af leveringsbeviset.

▼M5







Afdeling 5

Salg ved licitation af skummetmælkspulver fra offentlige lagre

Artikel 21

1. Skummetmælkspulver, der er indlagret før ►M10 den 1. juli 2005 ◄ , sælges ved løbende licitation, som iværksættes af interventionsorganerne.

2. Interventionsorganet udarbejder en bekendtgørelse om løbende licitation, der bl.a. indeholder oplysning om fristen og stedet for indgivelse af bud. Endvidere giver interventionsorganet følgende oplysninger om de mængder skummetmælkspulver, det ligger inde med:

a) beliggenheden af de lagre, hvor det skummetmælkspulver, der skal sælges, er oplagret

b) de mængder skummetmælkspulver, der udbydes til salg fra hvert lager.

Der offentliggøres en bekendtgørelse om løbende licitation i Den Europæiske Unions Tidende mindst otte dage, inden den første frist for indgivelse af bud udløber.

3. Interventionsorganet ajourfører en liste over de i stk. 2 omhandlede oplysninger og stiller den på begæring til rådighed for interesserede. Endvidere offentliggør interventionsorganet regelmæssigt den ajourførte liste på en hensigtsmæssig måde, som der gives oplysning om i bekendtgørelsen om løbende licitation.

4. Interventionsorganet træffer de fornødne foranstaltninger for at give interesserede mulighed for:

a) for egen regning at undersøge prøver af det udbudte skummetmælkspulver, inden de afgiver bud

b) at kontrollere de analyseresultater, der er omhandlet i artikel 2, stk. 2.

Artikel 22

1. Interventionsorganet gennemfører særlige licitationer inden for den løbende licitations gyldighedsperiode.

▼M12

2. Fristen for indgivelse af bud til de særlige licitationer udløber kl. 11.00 (belgisk tid) den tredje tirsdag i måneden. I august udløber fristen dog kl. 11.00 (belgisk tid) den fjerde tirsdag, og i december udløber den kl. 11.00 (belgisk tid) den anden tirsdag. Falder tirsdagen på en helligdag, udløber fristen kl. 11.00 (belgisk tid) den foregående arbejdsdag.

▼M5

Artikel 23

1. Der kan deltages i de særlige licitationer ved indgivelse af skriftligt bud til interventionsorganet mod kvittering eller ved skriftlig telekommunikation mod kvittering.

Buddet indgives til det interventionsorgan, der ligger inde med skummetmælkspulveret.

2. Et bud skal indeholde følgende oplysninger:

a) den bydendes navn og adresse

b) den ønskede mængde

c) prisen i euro pr. 100 kg skummetmælkspulver, ekskl. nationale skatter og afgifter, ab lager

d) i givet fald det lager, hvor skummetmælkspulveret er oplagret, og eventuelt et alternativt lager.

3. Et bud er kun gyldigt, hvis:

a) det vedrører mindst 10 t, medmindre den disponible mængde på lager er mindre end 10 t

b) det ledsages af et skriftligt tilsagn fra den bydende om at overholde denne forordning

c) der forelægges bevis for, at den bydende i den medlemsstat, hvor buddet indgives, inden udløbet af fristen for indgivelse af bud, jf. artikel 22, stk. 2, har stillet en licitationssikkerhed på 50 EUR/t for den pågældende særlige licitation.

4. Buddet kan ikke trækkes tilbage, når fristen i artikel 22, stk. 2, er udløbet.

Artikel 24

I forbindelse med den licitationssikkerhed, der er omhandlet i artikel 23, stk. 3, litra c), betragtes buddets opretholdelse efter udløbet af den frist, der er nævnt i artikel 22, stk. 2, og betalingen af prisen inden for den frist, der er nævnt i artikel 24f, stk. 2, som primære krav, jf. artikel 20 i forordning (EØF) nr. 2220/85.

▼M5







Afdeling 6

Licitationens gennemførelse

Artikel 24a

1. Medlemsstaterne giver samme dag, som fristeni artikel 22, stk. 2, udløber, Kommissionen meddelelse om de mængder og priser, de modtagne bud vedrører, samt om den mængde skummetmælkspulver, der er udbudt til salg.

Når medlemsstaterne sender disse oplysninger, anføres de bydende med et kodenummer, så Kommissionen ikke kender deres identitet. De oplyser, om en bydende har indgivet flere bud.

▼M9

Er der ikke afgivet bud, underretter medlemsstaterne Kommissionen herom inden for samme frist, hvis skummetmælkspulver kan udbydes til salg i den pågældende medlemsstat.

▼M5

2. På grundlag af de bud, der modtages for hver særlig licitation, fastsætter Kommissionen en minimumssalgspris for skummetmælkspulveret efter proceduren i artikel 42 i forordning (EF) nr. 1255/1999. Denne pris kan differentieres efter datoen for indlagring af det udbudte skummetmælkspulver og opbevaringsstedet.

Det kan besluttes, at licitationen skal være uden virkning.

Beslutningen om den særlige licitation offentliggøres i Den Europæiske Unions Tidende.

Artikel 24b

Buddet antages ikke, hvis den tilbudte pris ligger under minimumsprisen.

Artikel 24c

1. Interventionsorganet giver tilslag under iagttagelse af reglerne i stk. 2-5.

2. Skummetmælkspulveret tildeles på grundlag af indlagringsdatoen begyndende med det ældste produkt af den samlede disponible mængde på det eller de lagre, den erhvervsdrivende har angivet.

3. Der gives tilslag til den, der tilbyder den højeste pris. Hvis ikke hele den disponible mængde omfattes af tilslaget, gives der tilslag for den resterende mængde til andre bydende på grundlag af de budte priser begyndende med den højeste.

4. Hvis antagelsen af et bud vil føre til, at den mængde skummetmælkspulver, der stadig er til rådighed på det pågældende lager, overskrides, gives der kun tilslag for den disponible mængde.

Interventionsorganet kan dog i samråd med den bydende udpege andre lagre for at nå op på den mængde, der er anført i buddet.

5. Hvis antagelsen af flere bud med samme pris for samme lager medfører, at den disponible mængde overskrides, fordeles den disponible mængde, når der gives tilslag, i forhold til mængderne i de pågældende bud.

Hvis en sådan fordeling medfører, at der tildeles mængder på under 5 t, foretages tildelingen dog ved lodtrækning.

▼M12

6. Hvis den mængde, der er tilbage på lageret, når alle tilslagsmodtagere har fået deres andel, er på under 5 000 kg, tilbyder interventionsorganet tilslagsmodtagerne den resterende mængde ved først at henvende sig til den, der har budt den højeste pris. Tilslagsmodtageren tilbydes mulighed for at købe den resterende mængde til samme pris som den, han har fået tilslag for.

▼M12

7. Senest den tredje arbejdsdag i den uge, der følger efter offentliggørelsen af den beslutning, som er nævnt i artikel 24a, stk. 2, meddeler medlemsstaterne Kommissionen navn og adresse på hver af de bydende, der svarer til det kodenummer, som er nævnt i artikel 24a, stk. 1.

▼M5

Artikel 24d

Rettigheder og forpligtelser i forbindelse med licitationen kan ikke overdrages.

Artikel 24e

1. Interventionsorganet underretter straks de bydende om resultatet af deres deltagelse i den særlige licitation.

Den sikkerhed, der er omhandlet i artikel 23, stk. 3, litra c), frigives straks for bud, der ikke antages.

2. Tilslagsmodtageren betaler, inden skummetmælkspulveret afhentes, og inden fristen i artikel 24f, stk. 2, udløber, interventionsorganet det beløb, der er budt, for hver mængde, der påtænkes afhentet.

▼M12

3. Hvis tilslagsmodtageren ikke har opfyldt kravet i stk. 2 i denne artikel, og der ikke foreligger force majeure, fortabes den licitationssikkerhedsstillelse, der er omhandlet i artikel 23, stk. 3, litra c), og købet hæves for de pågældende mængder.

▼M5

Artikel 24f

1. Når det beløb, der er nævnt i artikel 24e, stk. 2, er betalt, udsteder interventionsorganet en udlagringsanvisning med angivelse af:

a) den mængde, som beløbet er betalt for

b) det sted, hvor skummetmælkspulveret er oplagret

c) fristen for afhentning af skummetmælkspulveret.

2. Tilslagsmodtageren afhenter det skummetmælkspulver, som vedkommende har fået tilslag for, senest 30 dage efter, at fristen i artikel 22, stk. 2, er udløbet, Skummetmælkspulveret kan afhentes i partier a mindst 5 t. Hvis den resterende mængde på et lager er mindre end dette, kan den dog afhentes.

Afhentes skummetmælkspulveret ikke inden for den frist, der er nævnt i første afsnit, oplagres det for tilslagsmodtagerens regning fra den første dag efter fristens udløb, bortset fra tilfælde af force majeure. Tilslagsmodtageren bærer desuden risikoen i forbindelse med oplagringen.

3. Den sikkerhed, der er stillet i henhold til artikel 23, stk. 3, litra c), frigives straks for de mængder, der afhentes inden for den frist, som er fastsat i nærværende artikels stk. 2, første afsnit.

I tilfælde af force majeure som omhandlet i stk. 2, andet afsnit, bestemmer interventionsorganet, hvilke foranstaltninger det er nødvendigt at træffe på grund af de påberåbte omstændigheder.

▼M12 —————

▼B







KAPITEL V

AFSLUTTENDE BESTEMMELSER

Artikel 37

Forordning (EØF) nr. 2213/76, (EØF) nr. 1362/87, (EØF) nr. 1158/91 og (EF) nr. 322/96 ophæves.

Henvisninger til de ophævede forordninger betragtes som henvisninger til nærværende forordning.

Artikel

Denne forordning træder i kraft på syvendedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

▼M12









BILAG I







SAMMENSÆTNING, EGENSKABER OG ANALYSEMETODER Parametre Indhold og egenskaber Referencemetode Proteinindhold Mindst 34,0 % i det fedtfrie tørstof (1) Fedtindhold Højst 1,00 % (1) Vandindhold Højst 3,5 % (1) Surhedsgrad udtrykt i ml 0,1 normal natriumhydroxidopløsning Højst 19,5 ml (1) Indhold af laktat Højst 150 mg/100 g (1) Tilsætningsstoffer Ingen (1) Phosphatasetest Negativ, dvs. højst 350 mU phosphataseaktivitet pr. liter rekonstitueret mælk (1) Indhold af uopløselige stoffer Højst 0,5 ml (24 °C) (1) Antal brændte partikler Højst 15,0 mg, dvs. mindst skive B (1) Indhold af mikroorganismer Højst 40 000 pr. g (1) Påvisning af koliforme bakterier Negativ i 0,1 g (1) Påvisning af kærnemælk (2) Negativ (3) (1) Påvisning af løbevalle (4) Negativ (1) Påvisning af survalle (4) Negativ Metode, der er godkendt af myndighederne Smag og lugt Ren (1) Udseende Hvid til let gullig farve, ingen urenheder eller brændte partikler (1) Stoffer med antimikrobiel virkning Negativ (5) (1) (1) Som referencemetoder anvendes de metoder, der er fastsat i Kommissionens forordning (EF) nr. 273/2008 (EUT L 88 af 29.3.2008, s. 1). (2) Ved »kærnemælk« forstås det biprodukt, der fremkommer ved fremstilling af smør efter kærning af fløden og udskillelse af den faste fedtfase. (3) Fravær af kærnemælk påvises ved uanmeldt kontrol mindst én gang om ugen på fabriksanlægget eller ved laboratorieanalyse af slutproduktet, som påviser højst 69,31 mg PEDP pr. 100 g. (4) Ved »valle« forstås det biprodukt, der fremkommer ved fremstilling af ost eller kasein som følge af indvirkningen fra syre, osteløbe og/eller kemisk-fysiske processer. (5) Rå mælk, der anvendes til fremstilling af skummetmælkspulveret, skal opfylde kravene i afsnit IX i bilag III til forordning (EF) nr. 853/2004.

▼B









BILAG II

EMBALLAGE

1. Skummetmælkspulveret emballeres i nye, rene, tørre og hele papirsække med en vægt på 25 kg.

2. Sækkene består af mindst tre lag papir, der tilsammen svarer til mindst 420 J/m2 TEA Average. Det andet papirlag dækkes af et lag polyethylen af en vægt på mindst 15 g/m2. I papirsækkene findes der en polyethylen-inderpose af en tykkelse på mindst 0,08 mm, der er svejset i bunden.

3. Sækkene er i overensstemmelse med standarden EN 770.

4. Ved påfyldning skal sækkens indhold rystes godt sammen. Det må absolut forhindres, at pulveret kommer ind mellem sækkens forskellige lag.









BILAG III

STIKPRØVEKONTROL OG ANALYSE AF SKUMMETMÆLKSPULVER, DER FREMBYDES TIL INTERVENTION

1. Prøveudtagningen sker efter metoden i den internationale standard ISO 707. Medlemsstaterne kan dog anvende en anden metode til prøveudtagning, hvis den følger principperne i ovennævnte standard.

2. Antal emballager, der skal udvælges ved stikprøvekontrol: a) fremførsler, der indeholder indtil 800 sække a 25 kg: mindst 8 b) fremførsler, der indeholder over 800 sække a 25 kg: mindst 8 + 1 pr. hele eller delvise yderligere lod på 800 sække.

3. Prøvens vægt: der udtages mindst 200 g af hver emballage.

4. Prøvernes gruppering: højst 9 prøver forenes i én samlet prøve.

5. Analyse af prøverne: hver samlet prøve underkastes en analyse, hvorved alle de egenskaber, der er fastsat i bilag I, kan kontrolleres.

6. I tilfælde af fejl ved en prøve gælder følgende: a) hvis en sammensat prøve ikke består et af parametrene, afvises den mængde, som den sammensatte prøve repræsenterer. b) hvis en sammensat prøve ikke består flere parametre, skal den mængde, som den sammensatte prøve repræsenterer, afvises, og fra resten af de tilbudte mængder fra den samme virksomhed udtages der en ny og afgørende prøve til analyse. I så fald gælder følgende: — antallet af stikprøver ifølge punkt 2 fordobles — hvis en sammensat prøve ikke består et eller flere af parametrene, afvises den mængde, som den sammensatte prøve repræsenterer.